Tienermeisie sterf in botsing | Maroela Media
'n 16-jarige meisie is dood en drie mense beseer in 'n botsing tussen twee voertuie Maandag in die Oos-Rand.
Russel Meiring, woordvoerder van ER24, het gesê die twee voertuie het mekaar reg van voor op die R23 (High Road) in Benoni getref.
"Met paramedici se aankoms op die toneel is die twee voertuie aan die kant van die pad aangetref. Die liggaam van die jong meisie is 'n paar meter ver van een van die voertuie aangetref. Drie ander mense het op die toneel rondgedwaal," het Meiring gesê.
Paramedici het die meisie ondersoek. Sy het verskeie beserings opgedoen en geen teken van lewe getoon nie.
"Noodhulp is dadelik toegepas in 'n poging om haar by te bring. Ondanks volgehoue pogings is sy ná 'n geruime tyd op die toneel dood verklaar."
Die ander drie mense is ondersoek en vir geringe tot matige beserings behandel. Hulle is na 'n hospitaal geneem vir verdere behandeling.
Die oorsaak is altyd onbekend, ek wens die redes wil ook aan die publiek bekend gemaak word, sowel as die identiteit van die skuldige bestuurder. Skuldige bestuurders moet gestraf word. Wat het die een kar in die aankomende verkeer gedoen? Verbygevat oor wit lyn? Beheer verloor agv te hoe spoed? Ek hoop Google en Tesla vang spoed met automatiese karbestuur sodat alle menslike "foute" uitgeskakel kan word.
Hulle weet dalk nog nie eers wat gebeur het nie, moet hulle nou sommer net hul eie gevolgtrekkings maak, sodat jy hulle weer kan sleg sê as hulle iets verkeerd gekry het ? Hou op so nuuskierig wees, goeie genade.
Ja-nee, Kannaland, wat as die ander voertuig se wiel moontlik gebars het? Jy weet nie wat die oorsaak was nie? En wat gaan jy doen met al die "skuldiges" se name – raam en in jou voorkamer hang? Gaan dit die oorledenes almal terugbring? Jou kommentaar is ongevraag. Ek hoop van harte jy is nie eendag een van die "skuldiges" nie.
Baie bestuurders beskou dit hulle plig om nie in hulle bane te hou nie, ry oor die wit streep, die dat daar so baie kop aan kop botsings is – ek sien elke dag hoe mense veral om n draai oor die wit streep ry
Terwyl julle meer belangstel in wie se skuld dit is of wat gebeur het sit daar ouers en treur oor die dood van 'n kind.